
	Παρουσίαση του βιβλίου της
Αγγελικής Χρ. Καραβίτη-Φερεκύδου
Ψηλά στο μέτωπο 100 χρόνια πριν…

στο Σπίτι της Κύπρου

Την  Τετάρτη 9 Νοεμβρίου 2016 παρουσιάστηκε στο Σπίτι της Κύπρου το βιβλίο της Αγγελικής Χρ. Καραβίτη-Φερεκύδου Ψηλά στο μέτωπο 100 χρόνια πριν… που κυκλοφορεί από τις εκδόσεις Επτάλοφος. 

Η Λειτουργός κ. Νίκη Μιχαηλίδου καλωσόρισε τους παρευρισκομένους και στη συνέχεια τον λόγο πήρε η δημοσιογράφος Πηνελόπη Γαβρά η οποία ανέλαβε τον συντονισμό της εκδήλωσης.

Για το βιβλίο μίλησαν ο Χαράλαμπος Χριστοφόρου, Πρέσβης ε.τ., η Αιμιλία Ξανθοπούλου, φιλόλογος-συγγραφέας, Δρ Φιλοσοφίας του Πανεπιστημίου Αθηνών, πρώην Επιστημονικός συνεργάτης του Πανεπιστημίου Αθηνών, Γενική Γραμματέας του Νέου Κύκλου Κωνσταντινουπολιτών και ο Πάνος Σόμπολος δημοσιογράφος, πρώην Πρόεδρος της Ε.Σ.Η.Ε.Α.
«Με τα εξαίρετα σχόλια, την άριστη επιμέλεια, τον πρόλογο και την επέκτασή της σε παράθεση ιστορικών γεγονότων, η Αγγελική Φερεκίδη δίνει μια τέλεια ακτινογραφία του πολύπαθου έθνους των Ελλήνων» είπε ο κ. Χριστοφόρου. Καταλήγοντας, ο ομιλητής επεσήμανε ότι ο έφεδρος λοχίας, με το ημερολόγιό του «δίνει παράδειγμα χριστιανοσύνης και ανθρωπισμού. Ο εξτρεμισμός, η βαρβαρότητα, η κακία, ο φανατισμός και το μίσος δεν βρίσκονται στο απλό και ωραίο λεξιλόγιο του αείμνηστου Ιωάννη Καραβίτη». 

Η κ. Ξανθοπούλου στην εισήγησή της στάθηκε κυρίως στο ηρωικό πρότυπο που προβάλει το ημερολόγιο «ενός απλού ανθρώπου που συμμετέχει στον πόλεμο χωρίς να ζητήσει τίποτα», ενώ υπογράμμισε ότι το «βιβλίο δίνει το έναυσμα να αναζητηθεί, στη σύγχρονη εποχή, το κλασικό ηρωικό πρότυπο, το οποίο το βρίσκουμε όχι στο πεδίο της μάχης αλλά στην καθημερινότητά μας προς τον συνάνθρωπό μας, στη συμπεριφορά μας, στην προβολή του ελληνικού πολιτισμού και πνεύματος και πολλές άλλες διαχρονικές αξίες έχοντας πάντοτε γνώση του ιστορικού μας παρελθόντος».

Ο κ. Σόμπολος επεσήμανε ότι «το βιβλίο παρουσιάζει ιδιαίτερο ιστορικό και κοινωνικό ενδιαφέρον» ενώ η συγγραφέας «δίνει μια εμπεριστατωμένη και σαφή εικόνα της κατάστασης που επικρατούσε την περίοδο των Βαλκανικών Πολέμων, και μεταγενέστερα, στην Ήπειρο, τη Μακεδονία, τη Θράκη, την Κωνσταντινούπολη, τον Πόντο αλλά και την Κύπρο και περιγράφει με σαφήνεια όσα διαδραματίζονται»

Η εκδήλωση ολοκληρώθηκε με την αντιφώνηση της κ. Αγγελικής Καραβίτη-Φερεκίδου η οποία ευχαρίστησε όλους όσοι συνετέλεσαν στην παρουσίαση του βιβλίου και στη συνέχεια μιλώντας για το βιβλίο είπε ότι «χρειάζεται γνώση του παρελθόντος, όχι προσκόλληση σε αυτό αλλά ούτε και αποδέσμευση από αυτό, διότι η μνήμη δίνει εμπειρία και γνώση, στοιχεία τα οποία συντελούν στην πρόληψη. Αυτός που έγραψε το ημερολόγιο απέδειξε με τον τρόπο του ότι υπάρχουν αγώνες και θυσίες που δεν εξαργυρώνονται ούτε με χρήματα ούτε με αξιώματα».

